Michaela het haar oog op Olimpiese medalje | Netwerk24
Deur Arisa Janse Van Rensburg 07 Januarie 2020 10:58
Sedert Michaela Murat (17) klein was, wou sy net hardloop. Toe het sy egter nog nie geweet dat daar soms 'n paar hekkies in jou baan gaan wees nie.
Een van die grootste hekkies waaroor sy moes spring, was die dood van haar oupa, Sarel Botes, net voor haar eindeksamen aan die Helpmekaar Kollege in Johannesburg.
"Dit was so moeilik vir my. Hy was soos 'n pa vir my en my hart was stukkend," sê Michaela. Sy woon saam met haar ma Maryna en kleinboet, Ethan, in Alberton in dieselfde woonstelgebou as haar grootouers. Nou is dit net haar ouma.
"Ons het nooit besef hy het so baie in my atletiek belang gestel nie. Ná sy dood het al sy kollegas vertel hoe hy met my gespog het. Dit was baie spesiaal," sê Michaela en begin huil as sy hom praat.
"Ek mis hom baie."
Michaela Murat sê sy bid voor 'n wedloop dat die Here haar sal help. Foto: Arisa Janse van Rensburg
Sy weet egter hy sou wou hê dat sy haar grootste droom moet volg: Om aan die Olimpiese Spele deel te neem.
Michaela het reeds saam met 'n nuwe afrigter begin oefen en dié langafstandatleet oefen hard om aan die Spele deel te neem.
Sy het reeds goue- en silwermedaljes op verskeie Suid-Afrikaanse en internasionale atletiekbyeenkomste gewen.
In gr. 10 het sy besef sy kan nie net op haar atletiek fokus nie. Sy het hard gewerk om haar akademie 'n hupstoot te gee, "en hoewel ek nie enige onderskeidings verwag nie, is ek steeds trots op myself oor wat ek kon bereik."